Szám: 1-9/2014 16 . sz. napirendi pont anyaga

**Előterjesztés**

A Zalaszentgrót Városi Önkormányzat Képviselő-testületének

2014. szeptember 11-i, rendes ülésére.

**Tárgy:** ZALAVÍZ ZRT. átalakulása

**Tisztelt Képviselő-testület!**

Zalaszentgrót Város Önkormányzata az ÉSZAK-ZALAI VÍZ-ÉS CSATORNAMŰ ZRT. (székhely: 8900 Zalaegerszeg, Balatoni út 8.) részvényese.

Zalaszentgrót Város Képviselő-testülete a 2014. június 26-án megtartott ülésén már napirendre tűzte a ZALAVÍZ ZRT. átalakulását és a 77/2014. (VI. 26.) számú határozatával úgy döntött, hogy Zalaszentgrót Város Önkormányzata – teljes vagyoni hozzájárulásával – tagja kíván lenni az ÉSZAK-ZALAI VÍZ- ÉS CSATORNAMŰ ZRT. és az AQUAZALA Közszolgáltató Koncessziós Kft. beolvadással történő egyesülésének eredményeként létrejövő jogutód társaságnak, az ÉSZAK-ZALAI VÍZ-ÉS CSATORNAMŰ ZRT.-nek (a továbbiakban: ZALAVÍZ ZRT.)

A fenti határozatban a Képviselő-testület felhatalmazta a polgármestert, hogy tegye meg a nyilatkozatát arra vonatkozóan, hogy tudomása van a ZALAVÍZ ZRT. 2014. május 29. napján megtartott Közgyűlésén meghozott határozatokról:

1. A ZALAVÍZ ZRT. Közgyűlése egyetért azzal, hogy a ZALAVÍZ ZRT. átalakuljon olyan módon, hogy a ZALAVÍZ ZRT.-be beolvadjon az AQUAZALA Kft. a Polgári törvénykönyvről szóló 2013. évi V. törvény 3:44. §-a, valamint az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény 12-16. §-ai, valamint az egyéb vonatkozó rendelkezések alapján, olyan módon, hogy az átvevő gazdasági társaság a ZALAVÍZ ZRT., mely változatlan formában olyan módon, hogy az átvevő gazdasági társaság a ZALAVÍZ ZRT., mely változatlan formában működik tovább, az AQUAZALA Kft. pedig jogutódlással, mint beolvadó társaság megszűnik.
2. A ZALAVÍZ ZRT. Közgyűlése egyetért azzal , hogy a vagyonmérleg tervezetek fordulónapja 2014. szeptember 30. napja legyen. A ZALAVÍZ ZRT. Közgyűlése azzal is egyetért, hogy a könyvvizsgálatot a Laut-Audit Bt. - Borsosné Pál Ildikó (tagsági szám: 000970) könyvvizsgáló révén - végezze el. A ZALAVÍZ ZRT. Közgyűlése támogatja azt is, hogy a ZALAVÍZ ZRT. Közgyűlése megbízza Nagy András vezérigazgatót az átalakulási terv, valamint az átalakulási döntés meghozatalához szükséges egyéb okiratok elkészítésével. A ZALAVÍZ ZRT. Közgyűlése megbízza Nagy András vezérigazgatót azzal is, hogy a ZALAVÍZ ZRT. – AQUAZALA Kft. közti átalakulással kapcsolatban eljárjon a Magyar Energetikai és Közmű-szabályozási Hivatal előtti eljárásban, ideértve a szükséges engedélyezési eljárást is.

Az AQUAZALA Kft. taggyűlése 2014. május 30. napján a fenti közgyűlési határozattal érdemben egyező taggyűlési határozatot hozott.

Az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény 3. §-a szerint:

*„(1) Az átalakulási terv magában foglalja az átalakuló jogi személy vagyonmérleg-tervezetét és az azt alátámasztó vagyonleltár-tervezetét, a jogutód jogi személy (nyitó) vagyonmérleg-tervezetét és a vagyonleltár-tervezetét, a jogutód jogi személy létesítő okiratának tervezetét, illetve a jogutód jogi személyben tagként részt venni nem kívánó személyekkel való elszámolás módjáról szóló tervezetet. Az átalakulási terv továbbá tartalmazhatja mindazon körülményeket, szempontokat, amelyek az átalakulási döntés meghozatalának megkönnyítése, a döntéshozó szerv ülésének jobb előkészítése érdekében szükségesek.*

*(2) Az átalakulási tervben fel kell tüntetni a tőkeszerkezet átrendezésének okait és megvalósításának módját is.*

*(3) Az átalakulási terv szükség szerint tartalmazza:*

*a) az átalakulással egyidejűleg belépő új tagok vagyoni hozzájárulását;*

*b) az átalakulás feltételeként meghatározott, a meglévő tagokat terhelő, pótlólagosan teljesítendő vagyoni hozzájárulást;*

*c) a jogutód jogi személyben részt venni nem kívánó tagnak a számviteli törvény előírásai alapján meghatározott vagyonhányadot.*

*(4) az átalakulási tervben kell bemutatni továbbá, ha az átalakuló jogi személy számviteli törvény szerinti beszámolójának mérlegében kimutatott eszközeit és kötelezettségeit átértékeli.*

*(5)Az átalakulási tervet az átalakuló jogi személy vezető tisztségviselője írja alá.”*

Utalva az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény 5. § (1) bekezdésére is, elkészült az átalakulással (AQUAZALA Kft. ZALAVÍZ ZRT.-be történő beolvadása) kapcsolatos átalakulási terv, mely az alábbi dokumentumokat tartalmazza:

* a ZALAVÍZ ZRT. átalakulás előtti, 2014. szeptember 30-i fordulónappal elkészített (még nem auditált) vagyonmérleg tervezetét;
* az AQUAZALA Kft. átalakulás előtti, 2014. szeptember 30-i fordulónappal elkészített (még nem auditált) vagyonmérleg tervezetét
* a ZALAVÍZ ZRT., mint jogutód átalakulás utáni, 2014. szeptember 30-i fordulónappal elkészített (még nem auditált) vagyonmérleg-tervezetét;
* a ZALAVÍZ ZRT. átalakulás utáni Alapszabályának tervezetét;
* az egyesülési terv tervezetét.

Az átalakulási terv részét képező vagyonmérleg, illetve vagyonleltár tervezetek a könyvvizsgáló által nem auditált előzetes tervezetek, amelyek tartalma – figyelemmel a 2014. szeptember 30-i fordulónapra is – változhat.

Az egyes jogi személyek átalakulásról, egyesüléséről, szétválasztásáról szóló 2013. évi CLXXVI. törvény 5. § (2) bekezdése a következőket rögzíti: *„A tag az átalakulási terv közlésétől számított harminc napon belül írásban nyilatkozhat arról, ha nem kíván a jogutód jogi személy tagjává válni. Ilyen nyilatkozat hiányában úgy kell tekinteni, hogy a tag a jogutód jogi személy tagjává kíván válni. A tag azonban a jogi személy által pótlólagosan biztosított határidőig, ennek hiányában az átalakulásról véglegesen döntő szavazás megkezdéséig nyilatkozhat úgy, hogy nem kíván a jogutód jogi személy tagjává válni, illetve korábbi nyilatkozatát visszavonhatja.”*

A 2014. május 29. napján megtartott közgyűlésen, a ZALAVÍZ ZRT. közgyűlésen jelen lévő részvényesek mind akként nyilatkoztak, hogy teljes vagyoni hozzájárulásukkal a jogutódi ZALAVÍZ Zrt. tagjai kívánnak lenni.

A Részvényes jogosult arra, hogy e körben akként nyilatkozni, hogy nem kíván a ZALAVÍZ ZRT. jogutód jogi személy tagjává válni. Egy ilyen nyilatkozatnak, illetve a részvényesi pozíció megszűnésének azonban súlyos jogkövetkezményei vannak.

A ZALAVÍZ ZRT. olyan önkormányzatokkal köt, illetve köthet üzemeltetési szerződést, amelyek egyben a Társaság részvényesei.

A fenti okok miatt, amennyiben bármely önkormányzat részvényesi pozíciója megszűnik, úgy ez a törvény erejénél fogva automatikusan a ZALAVÍZ ZRT., valamint az adott önkormányzat közti üzemeltetési szerződés megszűnését is eredményezi.

Nyilvánvalóan a fentiek adott esetben veszélyeztethetik az adott település víz-, illetve szennyvíz ellátását, erre is figyelemmel ilyen esetekben a Magyar Energetikai és Közmű-szabályozási Hivatal A víziközmű-szolgáltatásról szóló 2011. évi CCIX. törvény 32. §-a alapján a víziközmű-szolgáltatás nyújtására közérdekű üzemeltetőt jelöl ki.

A fentiekre figyelemmel a polgármesternek az önkormányzat képviseletében nyilatkozni kell arról, hogy az önkormányzat részére megküldésre került az AQUAZALA Kft.-nek a ZALAVÍZ ZRT.-be való beolvadásával kapcsolatos átalakulási terve, valamint arról,hogy az általa képviselt önkormányzat – a ZALAVÍZ ZRT.-ben lévő teljes vagyoni hozzájárulásával – tagja kíván lenni az átalakulás eredményeként létrejövő jogutódi társaságának, vagyis a ZALAVÍZ ZRT.-nek.

A Pénzügyi és Ügyrendi Bizottság az előterjesztést a 2014. szeptember 8-i ülésén tárgyalja, a Bizottság véleményét az Elnök szóban terjeszti elő.

Kérem a T. Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Képviselő-testülete úgy dönt, hogy Zalaszentgrót Város Önkormányzata – teljes vagyoni hozzájárulásával – tagja kíván lenni az ÉSZAK-ZALAI VÍZ-ÉS CSATORNAMŰ ZRT. és az AQUAZALA Közszolgáltató Koncessziós Kft. beolvadással történő egyesülésének eredményeként létrejövő jogutód társaságnak, az ÉSZAK-ZALAI VÍZ-ÉS CSATORNAMŰ ZRT-nek.

A Képviselő-testület felhatalmazza a polgármestert, hogy jelen előterjesztés 1. számú mellékletét képező nyilatkozatát a mellékletben szereplő tartalommal tegye meg.

A Képviselő-testület felkéri a jegyzőt, hogy a nyilatkozat és a határozati kivonat egy példányának megküldésével az ÉSZAK-ZALAI VÍZ-ÉS CSATORNAMŰ ZRT-t (8900, Zalaegerszeg, Balatoni út. 8.) értesítse.

Határidő: 2014. szeptember 28.

Felelős: Baracskai József polgármester

Dr. Simon Beáta jegyző

Zalaszentgrót, 2014. szeptember 08.

**Baracskai József**

polgármester

A határozati javaslat a törvényességi

előírásoknak megfelel.

**Dr. Simon Beáta**

jegyző

1. számú melléklet

**NYILATKOZAT**

Zalaszentgrót Város Önkormányzata (székhely:8790 Zalaszentgrót, Dózsa Gy. u. 1.) – mint a ZALAVÍZ ZRT. (székhely: 8900 Zalaegerszeg, Balatoni út 8.) részvényese – képviseletében az alábbi nyilatkozatot teszem.

Nyilatkozom, hogy az önkormányzat részére megküldésre került az AQUAZALA Kft.-nek a ZALAVÍZ ZRT.-be való beolvadásával kapcsolatos átalakulási terve.

Figyelemmel a fentiekre, illetve a 2013. évi CLXXVI. törvény 5. § (2) bekezdésére is, az önkormányzat képviseletében nyilatkozom, hogyZalaszentgrót Város Önkormányzata – teljes vagyoni hozzájárulásával – tagja kíván lenni az ÉSZAK-ZALAI VÍZ-ÉS CSATORNAMŰ ZRT. és az AQUAZALA Közszolgáltató Koncessziós Kft. beolvadással történő egyesülésének eredményeként létrejövő jogutód társaságnak, az ÉSZAK-ZALAI VÍZ-ÉS CSATORNAMŰ ZRT-nek.

Kelt: Zalaszentgrót, 2014. szeptember …

…………………………………….

Baracskai József polgármester

Zalaszentgrót Város Önkormányzatának képviselője